LALIT

Gran Danze divan nu:

Jugnauth ek Bérenger

pe rod aboli Konsey Vilaz

Tu dimunn kone ki Guvernman MSM-MMM-PMSD pe rod fer enn kantite zafer ki li pena okenn manda demokratik depi lepep pu li fer. Eski li ti dir elekter ek elektris li pu vann Telecom ar France Telecom? Purtan, li finn fer li. Eski li ti dir elekter ek elektris li pu amand Konstitisyon Moris pu permet lapolis trap dimunn, ferme san gayn drwa dir ni fami, ni avoka? Purtan li finn fer li. Eski li finn dir elekter ek elektris ki li pu amand Konstitisyon pu ki lapolis kapav ferm dimunn, san konsider li pu kosyon? Purtan li finn fer li. Eski li ti dir elekter ek elektris li pu amenn lalwa pu privatiz ek komersyaliz laplaz? Purtan li finn fer li.

Eski li ti dir elekter ek elektris ki li pu aboli konpansasyon saler? Purtan li pe rod fer li. Eski li ti dir avan eleksyon ki li pu ogmant TVA? Purtan li pe rod fer li. Eski li ti dir elekter ek elektris ki li pu fer lopital peyan, lekol peyan, e fer lekol nepli enn drwa pu tu sitwayen? Purtan, li pe rod fer li. Eski dan so Program Guvernmantal li ti dir li pu aboli pansyon-kuma-enn-drwa? Purtan li pe rod fer li. Li pe rod fer dimunn mars avek enn “sertifika de povrete”. Li pe rod konverti tu DRWA ki nu tu ena, an SARITE pu seki pruve ki li pli “pov”.

Asterla, li pe vinn delavan avek enn seri lezot sanzman anti-demokratik, bann sanzman ki kont lintere tu dimunn ordiner, e sirtu dimunn ki res dan vilaz.

Dapre lalwa, eleksyon vilaz bizin fer avan lafin Septam.

Lontan, eleksyon vilaz ti fer tule 3 an. Sa ti pli demokratik. Guvernman avan finn sanz lalwa pu fer eleksyon vilaz vinn zis sak 5 an. Me, asterla ena menas buku pli grav lor sa tigit demokrasi ki nu gran-paran finn reysi gayne.

Asterla, Guvernman Jugnauth-Bérenger pe menas 4 sanzman byen danzere pu demokrasi.

1) Zot pe dir ki Rapor Ahnee (ki zot-mem finn komande) pe dir bizin anil eleksyon vilaz, rey Konsey Vilaz net, e fer zis enn gro konsey, ki pu apel enn “minisipalite”. Tu dimunn kone ki Konsey Vilaz li byen demokratik. Kan u klib, ubyen u sosyete, u parti politik ubyen u lasosyasyon bizin servi village orl, u ena zis pu al get Prezidan, li organiz sa pu u. Par kont Sant Sosyal, li inposib gayne o-mwen u enn azan minis. Sel problem ar Konsey Vilaz, se li pena enn bidze otonom pu li (apar sa ti-larzan pu fet lindepandans e lafin lane). Anplas amenn bon sanzman, MSM-MMM pe propoz diminye demokrasi. Kot lavil parey: anplas kree nuvo Konsey Ward dan Lavil, e donn Ward-la enpe puvwar kuma enn Konsey Vilaz, Rapor Ahnee dir bizin kraz sistem Ward dan lavil net.

2) Anmemtan ki pu diminye nu lavwa demokratik kumsa, Guvernman dir pu met tax dan tu sa nuvo espes “minisipalite” ki pu detrir konsey vilaz ek ranplas Konsey Distrik. Alor, anplas u pey tax an-esanz pu plis demokrasi, Guvernman Jugnauth-Bérenger pe dir ki bizin kumans pey tax riral an-esanz pu kraz Konsey Vilaz net.

3) Anplis, fek-la Bérenger finn anonse dan ki pu poz kandida pu nuvo eleksyon rezyonal bizin pey kosyon. Pu eleksyon vilaz zame pa ti ena kestyon larzan ladan. Kandida pa ti bizin posede. E sa kosyon ki guvernman pe menas mete, li pa zis enn ti-kosyon, bizin pey Rs 2,000. Ondire li pa kone ki travayer lotel, zonn frans, konpayni netwayaz, anplwayed mezon, travayer karo, tus otur Rs 4,000 par mwa. (Pu eleksyon zeneral, kosyon zot pe dir zot pe mete, li Rs 5,000.)

4) Anmemtan, guvernman pe kumans fann-fann koze, pu teste sipa dimunn pu res trankil ubyen non. Li pe fann koze kumkwa pu KENNSEL eleksyon vilaz ki bizin fer avan Septam. Lerla zot pu fer tu sa bann amandman danzere la

